Hvis du er helt vild med pandaer, behøver du snart ikke tage helt til Kina eller en af de godt 20 Zoologiske haver andre steder i verden, der huser de sort-hvide bjørne. I foråret 2018 flytter to kinesiske pandaer nemlig for første gang til Danmark – nærmere bestemt i Zoologisk Have i København.

Derfor præsenterer Zoologisk Have nu tegningerne til det nye pandaanlæg, som er tegnet af BIG Architects og Schønherr Landskabsarkitekter.

Se Zoos nye pandaanlæg

Pandaanlægget kommer til at ligge centralt i haven mellem primathuset og det nye elefanthus. Samtidig skal der bygges picnic-områder og restauranter, hvorfra man kan kigge på de store bjørne.

København Zoo’s pandaprojekt er stort anlagt og budgettet er da også blevet mere end fordoblet, siden det i 2014 blev offentliggjort, at Danmark havde fået lov til at låne de to pandaer. Dengang estimerede Zoo's administrerende direktør Steffen Stræde, at et nyt anlæg til pandaerne ville koste 50-60 millioner kroner. I 2017 lyder budgettet på 125-150 millioner kroner.

»De første tal stammer fra den allertidligste fase, længe før de reelle beregninger og ideer kom på bordet – et ’guess-stimat’. Siden voksede ambitionerne, og gradvist blev planerne – og dermed også budgettet – mere konkrete,« skriver Steffen Stræde i en e-mail til Ingeniøren.

Håber på pandaer i flere generationer

Anlægget er en stor investering, og i første omgang har Københavns Zoo kun fået lov til at beholde pandaerne i ti år. Der er dog mulighed for at forhandle en forlængelse af aftalen, og det planlægger Steffen Stræde at benytte sig af.

»Vi planlægger at have pandaer i mange generationer frem. Og skulle vi en gang i fremtiden stå uden pandaer, er anlægsdesignet selvfølgelig også anvendeligt for andre dyrearter,« skriver han.

For at ‘låne’ pandaerne, skal Zoologisk Have årligt betale en million dollars i såkaldt nature conservation fee til de kinesiske myndigheder. Pengene skal gå fra den normale drift, meddeler Zoo.

Selvom investorerne til anlægget endnu ikke er fundet, regner Zoologisk Have alligevel med, at byggeriet går i gang til november i år.

På verdensplan er der godt 2.100 pandaer – heraf lever 1.800 vildt i naturen og 300 i zoologiske haver rundt omkring i verden. Sidste gang Danmark havde besøg af en panda var i 1957, da hunpandaen Chi-Chi var på 'sommerferie' i tre uger i Københavns Zoo.